Vlčan, Samuel, minister pôdohospodárstva a rozvoja vidieka SR (2022-05-04):
Ďakujem za slovo, pán predsedajúci. Vážené panie poslankyne, páni poslanci, vážený pán poslanec Fecko, ďakujem za vaše pripomienky, bezpochyby aj do budúcnosti sa spoliehame na komunikáciu s vami pri doladení tejto novely, my sme v komunikácii o pozmeňujúcom návrhu, do ktorého budeme radi, keď sa premietnu aj zjednodušenia konania pred Slovenským pozemkovým fondom, takže do toho druhého čítania verím, že ešte skvalitníme túto právnu normu. Áno, máš pravdu, pán poslanec, že je to veľmi dôležitá právna norma, lebo reguluje z väčšej časti základný výrobný nástroj každého poľnohospodára, ktorým je pôda, faktom je, že tento zákon nám platí už od roku 1991. A pani spravodajkyňa, pani poslankyňa Halgašová správne kriticky pripomenula, že za to obdobie 30 rokov sa nám podarilo skomasovať len 12 % plochy krajiny a pri tomto tempe by sme možno že ani za ďalších 30 rokov nedokončili komasácie. Vieme, že jeden kataster nás stojí skomasovať v priemere 330-tisíc, niektoré komasácie naozaj trvajú päť až sedem rokov, a je našou ambíciou na rezorte ešte do konca tohto roka predložiť viaceré legislatívne zmeny, aby sme dosiahli väčšiu, rýchlejšiu a spravodlivejšiu nápravu tých vzťahov, a práve touto novelou štartujeme, tak by som povedal, sériu viacerých zmien. Aby som ale reagoval na konkrétne poznámky, čo sa týka schvaľovania, nariaďovania tých pozemkových úprav, tá možnosť nariaďovať tie úpravy je tam už od roku 2020 a nie je to myslené tak, že by sa mohli nariaďovať úpravy len z dôvodu, že sa dedičskými konaniami zmenia vlastnícke vzťahy, ide o také podstatné zmeny vo vlastníckych vzťahoch v katastri, ktoré boli spôsobené rozhodnutiami napríklad súdov. Tak v takom odôvodnenom prípade až ministerstvo môže rozhodnúť o tom, že budú nariadené pozemkové úpravy, ale rozumiem aj tvojmu argumentu, že pri tak nízkom počte skomasovaných katastrov by bolo nespravodlivé, ak by sme nariadili komasácie v nejakom už raz skomasovanom katastri, keď iní ešte len čakajú, v tomto s tebou súhlasím. Samotná problematika pôdy nezistených vlastníkov je veľmi komplexná, to si všetci uvedomujeme. Ja som to už v pléne parlamentu spomínal, my pripravujeme na ministerstve v spolupráci s Právnickou fakultou Univerzity Komenského novelizáciu zodpovedajúcich právnych predpisov, aby sme v ideálnom svete dostali mimo právneho poriadku vôbec tento pojem nezistených vlastníkov. Ja dúfam, že sa nám to v najbližšom čase podarí a budeme môcť dať do medzirezortného pripomienkového konania zodpovedajúcu novelu. Čo sa týka posielania listov všetkým známym vlastníkom, áno, tieto technikality ešte môžme upraviť, avšak odkazujem na to, že my veľakrát pozorujeme v praxi, že mnohí, aj mnohí občania sú si vedomí svojho dedičského nároku k nejakej časti pozemku, ale nepredeďujú ho, pokiaľ za tým nevidia nejaký ekonomický prospech, možnože len kvôli tomu, že nechcú platiť dane. Dobre, je teda na diskusiu, že dokedy im to budeme tolerovať, ale v tomto verím, že nájdeme spravodlivé riešenie. Čo sa týka trvalých trávnych porastov, tam v tom registri sa evidujú vlastnícke vzťahy a nie, nie ceny, a tam teda úprimne nevidím dôvod na to, aby sme tam uvádzali ceny. Čo sa týka vytvorenia špecializovanej štátnej správy, my sme o tom diskutovali na ministerstve, to vieš, nemám zatiaľ dohodu s ministrom vnútra, ale máme to rozpracované. A úprimne, ak budeme mať ambíciu v tomto volebnom období, a mali by sme ju mať, priniesť register užívacích vzťahov k pôde a budeme chcieť vyčistiť tie užívacie vzťahy na poľnohospodárskej pôde, zrejme budeme musieť vytvoriť špecializovanú štátnu správu na úseku nielen lesného hospodárstva pozemkových úprav, možno že by bolo efektívnejšie nemať tú ambíciu mať pozemkové odbory na každom okresnom úrade, ale skôr ísť na nejaké väčšie obvody a mať tam väčšie kolektívy, kde jednoducho práve by dochádzalo k tomu odovzdávaniu skúseností, ktoré je kritické, ako si správne povedal. Čo sa týka opodstatnenej námietky, samozrejme, môžme metodickým pokynom upraviť konanie o tom že čo sa má, alebo nemá považovať za opodstatnenú námietku. Čo sa týka toho výkladu ohľadne sprísnenia úpravy nedelenia pozemkov pod 5 tisíc m2	,áno, ten tvoj výklad je správny a vychádzame z nášho záväzku v programovom vyhlásení vlády. Mám viacero aj iných technických poznámok, len nechcem zdržovať diskusiu, veľmi ma bude zaujímať aj výsledok diskusie vo výboroch a verím, že ten pozmeňujúci návrh, ktorý som už zmienil, ešte skvalitní danú novelu. Ďakujem za pozornosť.